b'\n_START_ARTICLE_\nEetu Rantala\n_START_SECTION_\nUra\n_START_PARAGRAPH_\nEnnen siirtymist\xc3\xa4 pikajuoksuun Rantala harrasti jalkapalloa, uimahyppyj\xc3\xa4 ja pes\xc3\xa4palloa.\n_START_SECTION_\nSM-kisat\n_START_PARAGRAPH_\nRantala voitti alle 20-vuotiaiden Suomen-mestaruuden 100 metrin juoksussa vuosina 2011 ja 2012 sek\xc3\xa4 sis\xc3\xa4radoilla 60 metrill\xc3\xa4 vuonna 2012. Alle 23-vuotiaiden SM-hallikisoissa h\xc3\xa4n voitti 60 metri\xc3\xa4 vuosina 2013 ja 2014 sek\xc3\xa4 200 metri\xc3\xa4 vuonna 2014. 15. kes\xc3\xa4kuuta 2014 Lahden Eliittikisoissa Rantala juoksi 100 metrill\xc3\xa4 alle 23-vuotiaiden Suomen enn\xc3\xa4tyksen ja kautta aikain nelj\xc3\xa4nneksi parhaan suomalaisajan 10,30\xc2\xa0s._NEWLINE_Kalevan kisoissa 2014 Rantala voitti SM-kultaa sek\xc3\xa4 100 ett\xc3\xa4 200 metrill\xc3\xa4 ja vuonna 2018 h\xc3\xa4n voitti 100 metril\xc3\xa4. Kalevan kisoissa 2013 h\xc3\xa4n oli 100 metrill\xc3\xa4 toinen. Sis\xc3\xa4ratojen SM-kilpailuissa Rantala voitti 200 metrill\xc3\xa4 kultaa 2014 ja pronssia 2017 sek\xc3\xa4 60 metrin juoksussa hopeaa 2013 ja pronssia 2014, 2018 sek\xc3\xa4 2019. _NEWLINE_Aikuisten maaottelussa Rantala kilpaili ensimm\xc3\xa4isen kerran Helsingiss\xc3\xa4 vuonna 2011. H\xc3\xa4n juoksi 4\xc2\xa0\xc3\x97\xc2\xa0100\xc2\xa0metrin viestijoukkueessa, jonka juoksu hyl\xc3\xa4ttiin. Alle 18-vuotiaiden maaottelussa h\xc3\xa4n sijoittui 100 metrill\xc3\xa4 toiseksi Espoossa 2010. H\xc3\xa4n voitti hallimaaottelussa 60 metri\xc3\xa4 2014 ja 2017.\n_START_SECTION_\nArvokisat\n_START_PARAGRAPH_\nRantalan ensimm\xc3\xa4iset aikuisten arvokisat olivat Helsingin EM-kilpailut 2012, joissa h\xc3\xa4n karsiutui 100 metrin juoksun alkueriss\xc3\xa4 ajalla 10,73\xc2\xa0s._NEWLINE_Alle 20-vuotiaiden MM-kilpailuissa Barcelonassa 2012 ja alle 23-vuotiaiden EM-kilpailuissa Tampereella 2013 Rantala selviytyi 100 metrill\xc3\xa4 v\xc3\xa4lieriin. H\xc3\xa4n eteni v\xc3\xa4lieriin 100 metrill\xc3\xa4 Z\xc3\xbcrichin EM-kilpailuissa 2014 ja 60 metrill\xc3\xa4  Belgradin EM-hallikilpailuissa 2017. Berliinin EM-kilpailuissa 2018 h\xc3\xa4n juoksi 4\xc2\xa0\xc3\x97\xc2\xa0100\xc2\xa0metrin viestijoukkueessa, joka sijoittui kuudenneksi SE-ajalla 38,92. Joukkue oli parantanut maan enn\xc3\xa4tyst\xc3\xa4 jo alkueriss\xc3\xa4 aikaan 39,11.'